ORDE do 25 de abril de 2008 sobre a aprobación definitiva do proxecto de modificación puntual número 2 das normas subsidiarias de planeamento do Concello de Ponte Caldelas (Pontevedra) para a mellora da seguridade viaria na estrada municipal da avenida de Vigo.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/05/2008

O Concello de Ponte Caldelas remite á Consellería de Política Territorial, Obras Públicas e Transportes o expediente administrativo e tres exemplares do proxecto de modificación puntual referido, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro (LOUGA).
I. Antecedentes.
I.1. O Concello de Ponte Caldelas dispón na actualidade de normas subsidiarias de planeamento (N.S.P.) aprobadas o 12 de febreiro de 1993, redactadas ao abeiro da Lei 11/1985, de adaptación da Lei do solo a Galicia.
I.2. Decisión do 7 de novembro de 2007, da Dirección Xeral de Desenvolvemento Sostible, pola que non é necesario someter ao procedemento integrado de avaliación ambiental estratéxica a modificación puntual nº 2 das N.S.P. de Ponte Caldelas. A decisión establece como anexo desta o informe sectorial de Augas de Galicia do 16 de novembro de 2007.
I.3. Constan os seguintes informes municipais previos á aprobación inicial: informe de secretaría do 24 de setembro de 2007 e informe de arquitecto técnico do concello do16 de outubro de 2007.
I.4. A modificación puntual referida foi aprobada inicialmente pola unanimidade do Pleno o 25 de outubro de 2007. Foi sometida a información pública mediante publicación no DOG nº 219, do 13 de novembro de 2007, anuncios nos xornais Diario de Pontevedra do 7 de novembro e Faro de Vigo do 8 de novembro de 2007 e notificacións aos concellos limítrofes, dándolles audiencia polo prazo dun mes. Neste período non se presentaron alegacións.
I.6. A modificación puntual nº 2 das N.S.P. de Ponte Caldelas foi aprobada provisionalmente pola unanimidade do Pleno en sesión do 14 de febreiro de 2008.
II. Consideracións e fundamentación.
1. O 25 de abril 2008, a Dirección Xeral de Urbanismo elevou un informe-proposta de resolución, en que se expresa o seguinte:
II.1.1. A modificación, formulada polo Concello de Ponte Caldelas, ten por finalidade a recualificación do solo que se ve afectado polo cambio do trazado dun tramo da avenida de Vigo, situada en solo non urbanizable común, reducindo o raio de curvatura para mellorar as condicións de seguranza. A vía é de titularidade municipal segundo o Decreto 322/2002, do 14 de novembro.
A proposta consiste en cualificar o solo afectado polo novo trazado e as franxas a ambas as dúas beiras de 6 m, medidos desde o eixe da vía como solo rústico de protección de infraestruturas e cualificar como solo rústico de protección ordinaria a superficie que se libera.
II.1.2. A Ordenanza 7 de solo non urbanizable común, no punto 8.B. de condicións da edificación para vivendas vinculadas a explotacións agropecuarias, contén unha epígrafe que regula os recuamentos, entre eles as vías da rede municipal, fixando 6 m para peches e 10 m para edificacións. Este proxecto de modificación faise eco desta regulación e, no ámbito en que se cambia o trazado propón a clasificación de solo rústico de protección de infraestruturas, incluíndo a regulación da liña límite da edificación. Tendo en conta o anterior, pretende xustificarse o proxecto de modificación no feito de que os recuamentos propostos son máis restritivos que o previsto no artigo 106 da LOUGA, polo que se melloraría a protección das vías de circulación, de acordo coas finalidades do artigo 94.1º da LOUGA. Como se indicou, este nivel de protección xa está garantido na actual regulación do solo non urbanizable común. No entanto, a modificación propón esta limitación no ámbito da modificación de
planeamento, deixándoa sen efecto no resto da vía, que transcorre asemade por outras categorías de solo rústico. Polo tanto, non se considera xustificado o interese da modificación.
II.1.3. Nas normas subsidiarias vixentes non existe regulación de solo rústico de protección de infraestruturas, polo que non procede o cambio a unha categoría de solo non prevista no planeamento.
II.1.4. Non se establece o límite do ámbito obxecto da modificación, xa que este se perde no bordo da folla do plano nº 3 achegado, polo que se considera que o proxecto non se atopa suficientemente determinado.
II.1.5. Segundo o previsto na D. Tª 1ª da LOUGA e segundo os informes sectoriais, o ámbito obxecto da modificación atópase na franxa de policía do río Verdugo, polo que a clasificación pertinente sería a de solo rústico de protección de augas, sen prexuízo de que así mesmo poida corresponder algunha outra categoría, de acordo co punto 3º do artigo 32 da LOUGA.
2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións puntuais dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución:
Visto canto antecede,
RESOLVO:
1º De conformidade co punto 5 c) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, denegar a aprobación definitiva á modificación puntual nº 2 de normas subsidiarias de planeamento do Concello de Ponte Caldelas, considerando que as deficiencias expresadas no anterior punto II.1 obrigan, para a súa subsanación, a un conxunto de modificacións que afectan substancialmente o contido da citada modificación puntual, polo que esta se considera inviable na súa actual configuración.
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, de 13 de xullo, reguladora da xurisdición contencioso-administrativa.
3º Notifíquese esta orde ao concello e publíquese no Diario Oficial de Galicia.
Santiago de Compostela, 25 de abril de 2008.
María José Caride Estévez
Conselleira de Política Territorial, Obras Públicas e Transportes